Gedagte vir die dag: Verstaan God se kalender(Foto: Unsplash) Hou moed, my vriende, tot die Here terugkom. (Jakobus 5:7) Het jy ook al gewens dat die wederkoms vroeër moet plaasvind? Dit sal immers ’n einde bring aan al die pyn en ongemak van hierdie wêreld. Dink net hoe wonderlik dit sal wees om vir altyd in vrede en liefde te leef! Die hemel beteken immers dat ons één met ons Vader is. Voorspellers het deur die eeue al baie datums voorsien waarop Hy gaan kom. Helaas … ons is nog steeds hier! Want God se horlosie werk anders as ons s’n! In 2 Petrus 3:8 skryf Petrus: “My liewe vriende, moenie dink dat God van ons mensgemaakte kalenders afhanklik is nie. Dit is glad nie so nie. Vir God is een dag net so goed soos 1 000 jaar, en 1 000 jaar net soos een dag.” Een ding is seker, God sal sy woord hou. Hy sál kom, wanneer Hý glo die tyd reg is. Tot dan moet ek en jy maar net elke dag probeer om sy koninkryk hier op aarde uit te leef. Hou moed! Dankie, Here van die heelal, vir u belofte dat U wel kom. Help my om enige dag gereed te wees vir u koms.